**Az előterjesztés 2. melléklete**

**Budapest Főváros Önkormányzata Közgyűlésének**

**.../2017. (……) önkormányzati rendelete a Fővárosi Önkormányzat fenntartásában lévő személyes gondoskodást nyújtó szakosított szociális intézmények, valamint a családok átmeneti otthonai térítési díjairól és a térítési díjakkal kapcsolatos eljárási rendről szóló 30/2013. (IV. 18.) Főv. Kgy. rendelet módosításáról**

Budapest Főváros Közgyűlése a szociális igazgatásról és a szociális ellátásokról szóló 1993. évi III. törvény 92. § (1) bekezdés a) pontjában és a (2) bekezdés f) – g) pontjában, kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 10. §-ában és a 23. § (4) bekezdés 4. és 18. pontjában meghatározott feladatkörében eljárva a következőket rendeli el:

**1.§**

A Fővárosi Önkormányzat fenntartásában lévő személyes gondoskodást nyújtó szakosított szociális intézmények, valamint a családok átmeneti otthonai térítési díjairól és a térítési díjakkal kapcsolatos eljárási rendről szóló 30/2013. (IV. 18.) Főv. Kgy. rendelet (a továbbiakban: R.) 5. § (6) bekezdés a) pontja helyébe a következő rendelkezés lép:

[(6) A személyi térítési díjat]

*„a) a hajléktalanok átmeneti szállásain tárgyhónap utolsó napjáig,”*

**2.§**

Az R. 1. melléklet 12. pont 12.2.1. alpontjában az „elhelyezés legfeljebb 15 ágyas szobában,” szövegrész helyébe az *„elhelyezés 15 ágyas szobában,”* szöveg lép.

**3.§**

A R. 1. melléklete e rendelet 1. melléklete szerint módosul.

**4. §**

Ez a rendelet a kihirdetését követő 31. napon lép hatályba.

**Sárádi Kálmánné dr.** **Tarlós István**

főjegyző főpolgármester

**ÁLTALÁNOS INDOKOLÁS**

A szociális igazgatásról és szociális ellátásokról szóló 1993. évi III. törvény (továbbiakban: Szt.) 92. § (1) bekezdés a) pontjában és a (2) bekezdés f) – g) pontjában, valamint a gyermekek védelméről és a gyámügyi igazgatásról szóló 1997. évi XXXI. törvény 29. §-a értelmében a helyi önkormányzat a fenntartásában lévő személyes gondoskodást nyújtó szakosított szociális intézményekben, valamint a családok átmeneti otthonában fizetendő térítési díjakról rendeletet alkot.

A Fővárosi Önkormányzat Gödöllői Idősek Otthona intézmény, Gödöllő, 8048/2 hrsz. telephelyén átadásra került az Ozory Ház nevű új épület, az új férőhelyekre vonatkozóan szükséges a térítési díj megállapítása.

Az átmeneti szállásokon fizetendő térítési díj fizetési határideje az ellátottak jövedelmi viszonyai miatt módosítandó.

**RÉSZLETES INDOKOLÁS**

**Az 1.§-hoz**

A R. 5. § (6) bekezdése a) pontja a hajléktalanok átmeneti szállásain fizetendő térítési díj határidejét módosítja, a tárgyhó utolsó napjára. Az átmeneti szállásokon az ellátottak a részükre eltérő időben folyósított pénzellátások és változó jövedelmi viszonyaik miatt nem tudnak eleget tenni a térítési díj előre történő megfizetésének.

**A 2. §-hoz**

A Budapesti Módszertani Szociális Központ és Intézményei hajléktalanok átmeneti szállásán a megállapított díjtétel módosítása azért szükséges, mert a 12.2.1. pontban megállapított díjtétel kizárólag a 15 ágyas szobákra és a felsőágyon történő elhelyezésre vonatkozik.

**A 3. §-hoz**

A Fővárosi Önkormányzat Gödöllői Idősek Otthona intézmény, Gödöllő, 8048/2 hrsz. telephelyén átadásra került az Ozory Ház nevű új épület, ezáltal a telephely 100 férőhellyel bővült. A módosítás az új férőhelyekre vonatkozóan tesz javaslatot a térítési díj összegének megállapítására.

**A 4. §-hoz**

A R. hatályba lépéséről rendelkezik.

1.melléklet a ……../2017. (…)Főv. Kgy. rendelethez

1. Az R. 1.melléklet 8. pontban foglalt táblázat a következő 8.5. sorral egészül ki:

„

|  |  |  |  |
| --- | --- | --- | --- |
| **Intézmény neve, címe** | **Szolgáltatási önköltség (Ft/fő/hónap)** | **A Fővárosi Önkormányzat által megállapított intézményi térítési díj** | |
|  |  |  |  |
|  |  | **havi összege (Ft/hónap)** | **napi összege (Ft/nap)** |
|  |  |  |  |
| **A** | **B** | **C** | **D** |
| **[8. 2100 Gödöllő, Dózsa Gy. út 65.]** |  |  |  |
| … |  |  |  |
| *8.5. Ozory ház demens* | ***217 175*** | *90 000* | *3 000* |
|  |  |  |  |

„